open-index/open-wikipedia-markdown huggingface dataset:
Rona Rupert

**Rona Rupert**, née Davel, (7 Februarie 1934 - 25 Augustus 1995) was 'n Afrikaanse skrywer. Rupert het 33 Afrikaans boeke vir kinders en jongmense geskryf. Sy wen die C.P. Hoogenhout-prys in 1976, die Scheepersprys vir Jeugliteratuur in 1980, die MER-prys in 1985 en die Tienie Hollowaymedalje vir Kleuterliteratuur in 1988.

Rupert is in Calvinia gebore. Haar pa was 'n dosent in Afrikaans en Nederlands voor die gesin na Calvinia verhuis en die plaas Doega gekoop het.

Sy het Afrikaans en musiek aan die Universiteit van Stellenbosch studeer en behaal 'n BA-graad in 1953, 'n Sekondêre Onderwysdiploma in 1954 asook 'n voordraerslisensiaat (klavier). Sy het musiek vir 'n jaar in Amsterdam gestudeer. Daarna bied sy vir jare lesse in musiek, blokfluit en klavier aan.

Na hul huwelik trek sy en Koos Rupert na Stellenbosch, waar hulle in Thibaultstraat gewoon het. Hulle het 'n dogter, Marian. Rona en Koos was mede-stigters van die Karoo Boekehuis in Calvinia, waar skrywers in vrede kan bly en werk.

## Werke 
* Die Koningskind van die Hantam, Tafelberg Uitgewers, 1967
* Elias Loop in die Ry,  1968
* Die verhaal van die vrolike liedjie, (CarineCalitz ill.), Human & Rousseau, 1967
* Brandkloof se kinders,  1969
* By omdraai verby, 1970
* Cato van Brandkloof, 1971
* Martinus en die windpomp, (Cora Coetzee ill.), Human & Rousseau, 1971
* Molisana, die seun wat die klei-osse maak, Human & Rousseau, 1972
* Die musiek wat die koning wil hoor, 1972
* Iets wat vir Anna-Katrien mooi is, Human & Rousseau, 1972
* Die eerste keer, 1974
* Wat maak jy, Hektor?, 1974
* Die dag toe name volop was, 1975
* Luister Lefa, Human & Rousseau, 1976
* 14 is anders, 1977
* Wegloopwinter (*Runaway Winter*, 1982), 1978
* Woorde is soos Wors, Human & Rousseau, 1979
* Die aarbeimense, Human & Rousseau, 1980
* Dis myne, 1981
* Die tweede verslag van 'n buitengewone ontmoeting, 1981
* Te rooi vir woorde, (Alida Bothma ill.), Human & Rousseau, 1982
* Wat wil jy maak as jy weet?, 1983
* Al Everest se voëls, (Alida Bothma ill.), Human & Rousseau, 1984
* Ambraal, hoe gaan dit nog?, 1984
* Ek is Gideon, 1985
* Nou wil almal sien (*They all want to see*), (Alida Bothma ill.), Human & Rousseau, 1987
* En wat van my?, 1987
* Mamma! ek is bang  (''Mama! I'm scared*), (Brigitte Schröder ill.), Human & Rousseau, 1988
* Foptyd, 1990
* Mamma, ek gaan ry (*Mama, I'm going riding''), (Brigitte Schröder ill.), Human & Rousseau, 1990
* Drie Lemoene en 'n Duif, Human & Rousseau, 1990
* Speel dit weer, 1990
* 'n Roofvoel uit die Ooste, Human & Rousseau, 1995
* Straw Sense, Simon and Schuster, 1995
* In die Skadu van Berg Athos, Human & Rousseau, 1996

## Kyk ook 
* Lys van Afrikaanse skrywers

## Bron 
* Profiel op stellenboschwriters.com
Louis Pienaar

**Louis Pienaar** (26 Junie 1926 – 5 November 2012, Kaapstad) was ’n Suid-Afrikaanse regsgeleerde, politikus en diplomaat. Hy was die laaste administrateur van Suidwes-Afrika, vanaf 1985 tot Namibië onafhanklikheid verkry het in 1990. Pienaar het ook as ’n minister in die kabinet van F.W. de Klerk gedien tot 1993.

In die vroeë 1980’s is Louis Pienaar aangestel as Suid-Afrika se ambassadeur in Parys, Frankryk.

In 1990 is hy, met sy terugkeer na Suid-Afrika, as minister van nasionale onderwys in president de Klerk se kabinet aangestel, waar hy verantwoordelik was vir die aftakeling van die strukture van apartheid in die onderwys. Van Mei 1992 tot April 1993 het Pienaar as minister vir binnelandse sake gedien.

Pienaar het op 5 November 2012 in sy woning in Kaapstad gesterf.

## Verwysings
Stoffel Botha

**Jan Christoffel "Stoffel" Botha** (*Standerton, 1929 – †Howick, 18 April 1998) was ’n Suid-Afrikaanse politikus, ’n lid van die Nasionale Party, verkose verteenwoordiger van Port Natal (tot 1989), administrateur van Natal (1979–1984) en minister van binnelandse sake (1985–1989) in P.W. Botha se regering.

Botha was ’n prokureur van beroep en het sy professionele loopbaan in Pretoria begin, voor hy die politiek betree het.

Hy is in 1979 in Natal, waar hy ’n plaas besit het, verkies tot administrateur van die provinsie. Hy was die provinsiale hoof van die Nasionale Party toe staatspresident P.W. Botha hom in sy regering as minister van binnelandse sake in 1985 aangestel het. In hierdie amp was hy verantwoordelik vir sensuur, en het die *swartskaap* van die opposisiepers geword, insluitend *The Weekly Mail*. In 1986 het hy magsdeling met die swart meerderheid teengestaan, toe hy die nuwe rigting wat die Nasionale Party ingeslaan het, besef het.

In 1989, toe F.W. de Klerk aan die bewind gekom het, het hy sy uittrede uit die politiek aangekondig. Hy is in 1998 oorlede.

## Verwysings 
## Eksterne skakels 
*  *Oudmin. Stoffel Botha (68) sterf aan hartversaking*, *Beeld*, 21 April 1998.
Arcangelo Corelli

**Arcangelo Corelli** (17 Februarie 1653 - 8 Januarie 1713) was 'n Italiaanse violis en komponis. Van die belangrikste Italiaanse musiekstukke van die Barok-tydperk is deur hom gekomponeer. Hy was ook as 'n vioolspeler van formaat. Ander violiste het van sy styl geleer en sodoende die kuns van die viool bemeester. Sy werke sluit sonates en concerto grossi (groot orkeste) in. Die bekendste hiervan is moontlik die *La Folia Sonate* vir viool.

## Eksterne skakels 
*
Sandy Park

**Sandy Park** is ’n rugbystadion en konferensiesentrum in Exeter, Engeland, met sitplek vir 12&nbsp;500 mense. Dit is die tuisveld van Exeter Chiefs wat sedert die 2010/11-seisoen aan die Aviva Premierskap deelneem. Die klub het in 2006 na Sandy Park geskuif van hul vorige tuisveld, County Ground.

Sandy Park is een van 13 stadions waar wedstryde tydens die Rugbywêreldbeker 2015 gespeel is. Drie wedstryde van spanne in Groep C en D is op Sandy Park gespeel: Tonga teen Namibië, Namibië teen Georgië en Italië teen Roemenië. Dit is ook tydens die Vrouerugbywêreldbeker 2025 vir sewe wedstryde gebruik.

’n Wedstryd tussen die Engeland Saxons en die Ierland Wolfhounds is op 28 Januarie 2012 op Sandy Park gespeel waarin die Saxons met 23–17 gewen het.

## Fotogalery 

Lêer:Sandy Park 3 - geograph-376587.jpg|Sandy Park se hoofpawiljoen
Lêer:Sandy Park 2 - geograph-376606.jpg|Sandy Park se speelveld

## Wedstryde 
### Rugbywêreldbeker 2015 
### Vrouerugbywêreldbeker 2025 
## Verwysings 
## Eksterne skakels 
*  Amptelike webwerf
Coosarivier

Die **Coosarivier** is 'n takrivier van die Alabamarivier met 'n lengte van sowat 280 myl of 450 km wat deur die Amerikaanse deelstate Alabama en Georgia vloei.

Die Coosarivier begin by die samevloeiing van die Oostanaula- en Etowahriviere in Rome, Georgia en vloei net noordoos van Montgomery, Alabama se administratiewe hoofstad, met die Tallapoosarivier saam om net suid van Wetumpka die Alabamarivier te vorm. Sowat negentig persent van die rivierloop is binne Alabama se grense geleë. Een van dié deelstaat se distrikte, Coosa County, is na die rivier vernoem.

Die Coosa, wat vroeër berug was vir sy stroomversnellings, is vandag een van die mees ontwikkelde riviere in Alabama. Die grootste deel daarvan is opgedam. So benut Alabama Power, 'n afdeling van Southern Company, sewe damme langs die rivier vir hidroëlektriese kragopwekking. Terwyl die rivier se ekonomiese ontwikkeling die groei van Alabama se swaar nywerhede bevorder het, word talle dier- en plantespesies, wat endemies aan die riviergebied is, deur die damme en waterkragsentrales bedreig.
Chris Heunis

'''Jan Christiaan 'Chris' Heunis''' (20 April 1927 – 27 Januarie 2006) was 'n Suid-Afrikaanse regter, politikus, lid van die Nasionale Party en kabinetslid in die regering van John Vorster en P.W. Botha.

## Vroeë lewe 
Hy is in 1927 in Uniondale in die Kaapprovinsie (tans Wes-Kaap) gebore. Na hy sy skoolloopbaan in George voltooi het, het hy sy studies in regte voortgesit en het in 1951 'n prokureur geword. Op dieselfde tyd het hy 'n politieke loopbaan begin en die hoof van die Nasionale Party in die George-distrik en 'n lid van die munisipale raad geword. In 1959 is hy tot die provinsiale raad verkies.

## Politieke loopbaan 
Heunis is in 1970 tot die Volksraad van Suid-Afrika verkies en het in 1974 minister van Indiërsake en toerisme in die kabinet van John Vorster geword. In 1975 het hy minister van ekonomiese sake geword. In 1979, as lid van P.W. Botha se regering, het hy deelgeneem aan die opstel van 'n nuwe grondwet, en in 1982 het hy minister van grondwetlike hervorming geword. In hierdie rol het hy die Driekamerparlement voorgestel en die stemreg vir Kleurlinge en Indiërs in aparte kamers van die Suid-Afrikaanse Parlement gevorm. Hy het die leier van die Werkersparty, Allan Hendrickse, oortuig om tot hierdie hervorming in te stem.

Gedurende hierdie tyd het hy aan vertroulike informele onderhoude in Port Elizabeth tussen twee NP-verteenwoordigers en twee verteenwoordigers van die ANC deelgeneem. In September 1986 is Heunis eenparig tot leier van die NP in die Kaapprovinsie verkies en het hierdie pos by president P.W. Botha oorgeneem.

In die begin van 1989 het hy in die amp as staatspresident vir die interim van 100 dae toe P.W. Botha 'n beroete gehad het, waargeneem. Hy was een van die kandidate vir die leierskap van die Nasionale Party, saam met Pik Botha, Barend du Plessis en F.W. de Klerk, maar is in die tweede ronde van die verkiesings verslaan. Hy vermy 'n nederlaag in die verkiesing van 1987, waarin hy 'n uitdaging van die voormalige NP-LP en diplomaat Denis Worrall in die gesig gestaar het, maar die setel met 39 stemme behou het.

Later, nadat Heunis uit die politieke lewe getree het, en nie aan die verkiesing van 1989 deelgeneem het nie, het hy teruggekeer na sy regspraktyk in Somerset-Wes met sy seun Jakkie Heunis. Hy ontvang 'n eredoktorsgraad in filosofie van die Universiteit Stellenbosch, ere-luitenantkolonel van die polisie, ereburger van George en die Grand Cordon van die orde van die Republiek China. Hy het vier seuns en 'n dogter gehad, en is op 27 Januarie 2006 in Somerset-Wes na 'n lang siekbed oorlede.

## Verwysings 
## Eksterne skakels 
* Artikel in die Mail en Guardian – Januarie 2006
Soutvleis

**Soutvleis** of **boeliebief** is 'n soutgekuurde beesvleisproduk. Die term kom van die behandeling van die vleis met groot grein klipsout. Dit vorm 'n bestanddeel in baie kookkunste, insluitend die Britse, Iers-Amerikaanse, Joodse, Karibiese, Filippynse en Chamorro kookkuns (Mariana-eilande soos Saipan en Guam).

## Geblikte soutvleis 
duimnael|Geblikte boeliebief
Dit was gewild gedurende die twee wêreldoorloë, toe vars vleis gerantsoeneer was. Soutvleis is steeds gewild in die Verenigde Koninkryk en word algemeen gebruik in toebroodjies, soutvleis-hash of geëet met slaptjips en piekels.

In Nederland en België word onder boeliebief die ingemaakte variant verstaan. Die oorspronklike gesoute vleis (of *corned beef*) lyk na die Nederlands-bekende pekelvleis en word ook nie gemaal nie. In Amerika word beide die ingemaakte (gemaalde) variant as die "gewone" soutvleis verkoop. Hierdie gewone soutvleis is 'n stuk beesvleis wat in 'n oplossing van pekel en kruie gelê was, verpak in 'n plastieksak. Soutvleis kan ook gerook word, maar ook net gebraai in die oond. Gerookte soutvleis heet pastrami. In Anglo-sakse lande word soutvleis tradisioneel op Sint Patricksdag geëet.
Sekunde

‘n **Sekunde** was ‘n amptenaar in diens van die VOC aan die Kaap.

Dit was op die amp van kommandeur (later goewerneur) na die hoogste rang in die diens van die VOC aan die Kaap. In 1666 is sy pligte beskryf as verantwoordelik vir voedselvoorsiening aan die skepe, die finansiële administrasie van die Kaapse nedersetting en toesig oor die VOC se pakhuise. Hy was lid van die Politieke Raad en die Raad van Justisie. By die afwesigheid van die kommandeur het hy dié se plek ingeneem. Soos die bevolking gegroei het, het die status van die sekunde gestyg en is van sy pligte gedelegeer aan ‘n kwartiermeester, ‘n fiskaal, boekhouer, keldermeester en hawemeester.

## Bekende sekundes 
* Jan Willem Cloppenburg († Kaapstad, 30 Mei 1770)
* Johan Cornelis d'Ableing (* Haarlem, 20 November 1663 - † Batavia, 21 Mei 1721)
* Cornelis de Cretzer (werksaam in die jare 1660 tot 1670)
* Andries de Man (* Amsterdam - † Kaapstad, 31 Maart 1695)
* Roeloff de Man (* Culemborg - † Kaapstad, 5 Maart 1663)
* Samuel Elsevier (* Den Haag, 1651 - † Voorburg, Nederland, 19 Julie 1724), sekunde rondom 1707
* Pieter Hacker, werksaam rondom 1777
* Willem Helot, aktief in die jare 1711 – 1711, werk ook as waarnemende goewerneur
* Otto Lüder Hemmy (* Bremen, 1710 - † Kaapstad, 29 Januarie 1777)
* Hendrik Lacus (* Wesel, Duitsland), werksaam 1660-1670
* Jacob Reijniers, die eerste sekunde, aangestel 1653
* Johan Isaac Rhenius, sekunde van Augustus 1786 tot September 1795, die laaste sekunde
* Rijk Tulbagh, sekunde van 14 April 1739 – 27 Februarie 1751
* Albert van Breughel, werksaam rondom 1672
* Pieter van Reede van Oudtshoorn (* Utrecht, Nederland, 8 Julie 1714 - † op see, 23 Januarie 1773), sekunde van 12 Desember 1760 – April 1766

## Bronne 
* *Ensiklopedie van Suidelike Afrika*, Eric Rosenthal, 1967
*De Wet, Con en Leon Hattingh en Jan Visagie (reds.): Die VOC aan die Kaap, 1652 – 1795. Pretoria: Protea, 2016.
Polonie

duimnael|regs|Gesnyde polonie
**Polonie** is die naam vir 'n groot wors gemaak van 'n mengsel van bees- en varkvleis wat gewild is in Suid-Afrika en baie gewild was in Brittanje tydens die 17de en 18de eeu. Polonie word nou minder dikwels geëet. Polonie kan gestoor word vir lang tydperke, soms baie weke. Gewoonlik word polonie goed gekruie voordat dit warm gerook word. Dit kan ook gekook word in kookwater wanneer nodig.

## Verbruik 
Polonie word as 'n ekonomiese vleissoort genuttig, wat 'n rand kan rek op die kosrekening. Dis veral gewild by kinders op toebroodjies met bietjie mayonnaise of gerasperde kaas oorgestrooi. 

Deesdae word polonie ook van hoender en kalkoen gemaak.
Blouvin-tuna

Die **Blouvin-tuna** (*Thunnus thynnus*) is 'n roofvis wat voorkom in sub-tropiese water van die Atlantiese Oseaan. Die vis is uiters gewild as soesji en is as gevolg daarvan totaal oorbevis en op sommige plekke reeds uitgewis. Die vis kom voor aan die wes- en suidkus van Suid-Afrika. In Engels staan die vis bekend as *Atlantic bluefin tuna*.

Lêer:Larval stage of bluefin tuna.jpg|Larwestadium
Lêer:Large bluefin tuna on deck.jpg|Volwasse blouvin wat gevang is
Thunnus_orientalis_(Osaka_Kaiyukan_Aquarium).jpg|Bloufin in 'n akwarium in Japan
Group of tuna.jpg|'n Skool blouvinne in hul natuurlike habitat

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Verwysings 
## Eksterne skakel 
* http://www.fishbase.org/summary/Thunnus-thynnus.html
* 
*
Cobus van der Walt

**Jacobus Bernardus van der Walt** beter bekend deur sy verhoogsnaam **Bernardt James** (gebore op 2 Junie 1981 in Evander, Suid-Afrika) is 'n opnamekunstenaar, uitvoerende musikant en komponis.

Op 'n vroeë ouderdom het Bernardt James uitsonderlike musikale vermoë openbaar en die klavier as sy kreatiewe medium gekies. Onder die leiding van sy musiekonderwyseres, Marietjie Steyn (by Hoërskool Volksrust) het Bernardt gehelp musikaal ontwikkel en hy het so begin om sy eie musiek te komponeer. Hy het ook van sy eie komposisies in plaaslike talentkompetisies en vir klaviereksamens gebruik.

Van 2003 tot 2005 was Bernardt die permanente pianis by die "Palace Of The Lost City" te Sun City. Terwyl hy daar gespeel het, het hy daaglikse uitvoerings by die "Crystal Court" en die "Villa del Palazzo" gelewer. Meer onlangs tree Bernardt in Johannesburg op by plekke soos The Grace Hotel, Michelangelos, Gold Reef City, Sandton Sun, The Hilton, The Residence en Maximillien (in Sandton).

Op 23 Oktober 2014 het Bernardt op sy webwerf verduidelik wat elke liedjie op sy albums: "A song to remember" en "Music all around" beteken. Die album "A song to remember" was opgedra aan sy ouma (Maria Janse van Rensburg) wat teen einde 2012 oorlede is.

Bernardt se album "Symphonic Impressions" is vrygestel in September 2023. Hy het tans 9 albums vrygestel.

Bernardt se nuutste album "To Live In The Moment" is vrygestel in Augustus 2024. Hy het tans 10 albums vrygestel.

## Oor sy Musiek 
Bernardt James se musiek staan bekend vir sy emosionele diepte, tegniese presisie en verfyndheid. As pianis, komponis, opnemende kunstenaar en uitvoerende kunstenaar het hy ’n unieke vermoë om ’n wye reeks emosies deur sy musiek op te roep. Sy komposisies kombineer dikwels klassieke elemente met kontemporêre invloede, wat ’n kenmerkende klank tot gevolg het.

James se werk weerspieël dikwels sy persoonlike ervarings en inspirasies. Sy album *Awakened* is byvoorbeeld geïnspireer deur sy reise in Denemarke. Die album bevat komposisies wat die essensie van die land se kultuur en landskappe vasvang. Werke soos *Roskilde* en *Copenhagen* dien as musikale portrette van hierdie stede en bied luisteraars ’n klankreis van ontdekking.

Sedert die vrystelling van sy eerste snitte in 2009 het Bernardt James meer as 15 miljoen streams wêreldwyd gekry.

## Diskografie 
*A song to remember (2013)
150px|raamloos|A song to remember album
*Music all around (2014)
150px|raamloos|Music all around album
*Risurrezione (2015)
raamloos|150x150px|Risurrezione album
*Unresolved (2017)
*Pensato (2019)
*Impromptu Impressions (2020)
*Awakened (2021)
*Synchroneity (2022)
*Symphonic Impressions (2023)
*To Live In The Moment(2024)

## Verwysings 
## Eksterne skakels 
* Bernardt James se tuisblad
* Reverbnation
* Con Spirito Volksrust Mei 2012
Ivy Matsepe-Casaburri

**Ivy Matsepe-Casaburri** (18 September 1937 – 6 April 2009) was 'n Suid-Afrikaanse politikus. Sy was die land se minister van kommunikasie vanaf 1999 tot haar dood in 2009.

Matsepe-Casaburri is in Kroonstad in die destydse Oranje-Vrystaat-provinsie gebore en voltooi haar skoolloopbaan in die Natal-provinsie. Sy het daarna haar BA-graad by die Universiteit van Fort Hare verkry voor die aanvaarding van 'n onderwyspos in Natal.

Kort daarna het Matsepe-Casaburri in ballingskap gegaan; sy het tyd spandeer in Swaziland, Zambië, die Verenigde State van Amerika en Namibië voordat sy na Suid-Afrika terugkeer het in 1990. Terwyl sy in die Verenigde State van Amerika geleef het, het sy haar Ph.D. in sosiologie van die Rutgers Universiteit ontvang.

In 1993 is Matsepe-Casaburri aangestel as voorsitter van die Suid-Afrikaanse Uitsaaikorporasie. Sy was die eerste vrou en die eerste swart persoon wat hierdie pos beklee het. In 1997 het sy bedank uit hierdie amp om Mosiuoa Lekota as premier van die Vrystaat op te volg. Sy was ook die eerste vrou wat die posisie van 'n premier in Suid-Afrika beklee het.

Matsepe-Casaburri is in Junie 1999 as minister van kommunikasie aangestel.

Sy het ook kortliks gedien as Suid-Afrika se waarnemende president in 2005 en in 2008 tussen die bedanking van Thabo Mbeki en die oorname van die amp deur Kgalema Motlanthe.

## Verwysings 
## Eksterne skakels 
*  Matsepe-Casaburri sterf in hospitaal – Obituary
Wêreld Sterkman-kompetisie

Die **Wêreld Sterkman-kompetisie** (Engels: ''World's Strongest Man'') is 'n kompetisie wat sedert 1977 jaarliks vir kragmanne aangebied word. Die kompetisie word deur TWI, 'n filiaal van *IMG Media* georganiseer en teen die einde van Desember wêreldwyd uitgesaai. Van die items wat beoefen word sluit in: troksleep, trok-intou, dooiegewig-optel, band-omdop, boomstomp-optel, sementbal-optel, ens.

Geen Suid-Afrikaner kon tot dusver die kompetisie wen nie, maar Suid-Afrika se Gerrit Badenhors het in 1995 in die tweede en in 1996 in die derde plek geëindig. Dit is in 1994, 2000 en 2010 by Sun City in die Noordwesprovinsie aangebied.

## Wenners 
duimnael|Die wêreldkampioen, Žydrūnas Savickas, op 21 September 2010 in Sun City.

## Verwysings 
## Eksterne skakels 
*  Amptelike webtuiste
Pilsen

**Pilsen** (Tsjeggies: *Plzeň*) is die vierde grootste stad in Tsjeggië en die hoofstad van die gelyknamige streek. Die stad is ongeveer 90&nbsp;km wes van Praag en het meer as 170&nbsp;322 inwoners. Dit is in die weste van die historiese Boheme-streek geleë.

Die stad is wêreldberoemd vir sy bier. Josef Groll het die eerste Pilsner-bier in 1842
hier gebrou.

Pilsen en die Belgiese stad Mons is as die Europese Kultuurhoofstede van 2015 aangewys.

## Susterstede 
Pilsen is die susterstad van die volgende stede:
*  Birmingham (Verenigde State)
*  Limoges (Frankryk)
*  Luik (Belgie)
*  Regensburg (Duitsland)
*  Takasaki (Japan)
*  Winterthur (Switserland)

## Naam 
Die naam "Pilsen" kom van die plant "bilsekruid", wat gebruik is as 'n bestanddeel van gruit, 'n tradisionele smaakmiddel in bier. Verskeie stede, soos Pilsen, is daarom na die kruid genoem. Bilsekruid is in die 11de tot 16de eeu met hops vervang in bier.

## Fotogalery 

Lêer:St.-Bartholomäus-Kathedrale Plzeň.jpg|Sint Bartholomew-katedraal
Lêer:Great Synagogue Plzen CZ general view.JPG|Die Groot sinagoge.
Lêer:Plzen with St Bartholomew Cathedral 1.JPG|Uitsig oor die stadskern met Sint Bartholomew-katedraal in die agtergrond
Lêer:Rathaus (Town Hall), Plzeň.jpg|Stadsaal

## Verwysings 
## Eksterne skakels 
*  
*  Amptelike webwerf
Duitse masels

**Duitse masels**, ook bekend as *Rubella*, is 'n akute aansteeklike siekte met 'n veluitslag wat gevaar vir die fetus inhou indien verwagtende moeders dit kry. Dit word deur 'n virus veroorsaak wat drie weke neem om te ontwikkel.

## Kindersiekte 
Die aansteeklike siekte kom veral tussen die ouderdom van 2 en 10 voor. Volwassenes kan ook die siekte kry as hulle dit nie tevore gehad het nie. 'n Vorige aanval gee lewenslange immuniteit. 

## Inkubasie 
Regstreekse aanraking met die draer kan verspreiding van die virus veroorsaak, wat die liggaam deur die mond, voedsel- en lugkanale binnedring. 

Hoewel die simptome en tekens van die siekte in 'n mate met masels ooreenkom, word **Duitse masels** deur 'n heeltemal ander virus veroorsaak. Die inkubasieperiode duur gewoonlik sowat 17 dae.

## Simptome en diagnose 
Die veluitslag is meestal die eerste aanduiding dat 'n kind **Duitse masels** onder lede het. Dikwels word dit nie voorafgegaan deur 'n gevoel van olikheid nie. Die uitslag begin gewoonlik op die gesig en versprei dan na die bors en hele liggaam. 

Die limfkliere in verskillende dele van die liggaam begin swel, veral in die nek. As 'n mens goed oplet, kan mens trouens hierdie teken, wat heeltemal aan die aanvang van die siekte verskyn, waarneem voordat die uitslag sigbaar word. Die pasiënt se koors is selde hoër as 38°C en voel ook nie te siek nie. 

## Sien ook 
* Masels
* Skarlakenkoors
* Waterpokkies

## Bronnelys 
* *Dokter in die huis*, Dr Jan van Elfen, 1993 
* KENNIS,  vol 11, 1980, bl. 2092-2093, 

## Eksterne skakels 
*
Nahas Angula

**Nahas Gideon Angula** (gebore op 22 Augustus 1943) is 'n Namibiese politikus, wat as eerste minister van Namibië tussen 2005 en 2012 gedien het. Hy beklee sedert 2012 die amp as minister van verdediging.

## Politieke loopbaan 
Angula is gebore in Onyaanya, Osjikoto, in die destydse Suidwes-Afrika. Hy was in ballingskap buite Namibië tussen 1965 en 1989. Gedurende hierdie tydperk het hy tussen 1973 en 1976 vir Radio Zambië gewerk en vir die Verenigde Nasies as staatsamptenaar tussen 1976 en 1980 gedien voordat hy in 1980 'n SWAPO-organiseerder geword het. Hy was in beheer van SWAPO se kieserregistrasie in 1989. Hy is 'n lid van die Nasionale Vergadering sedert 1990, en was minister van onderwys, sport en kultuur tussen 1990 en 1995 en minister van hoër onderwys vanaf 1995 Hy was een van die drie kandidate wat SWAPO genomineer het as die party se presidensiële kandidaat in Mei 2004. Hy het die derde plek in die eerste ronde bereik, waar hy 137 stemme ontvang het, terwyl Hifikepunye Pohamba 213 stemme ontvang het en Hidipo Hamutenya 166, en hy dus uitgesluit is van die tweede ronde. Diegene wat Angula ondersteun het gerugsteun Pohamba byna sonder uitsondering in die tweede ronde van die verkiesing, en Pohamba het oorwin.

Op 21 Maart 2005, toe Pohamba ingesweer is as president van Namibië, het hy aangekondig dat hy Angula as eerste minister van Namibië sal aanstel.

Nadat Hage Geingob op 2 Desember 2012 herkies is as SWAPO se adjunkpresident, en dus bevestig is as SWAPO se 2014 presidensiële kandidaat, het president Pohamba op 4 Desember 2012 Angula benoem om Geingob as eerste minister te vervang. Angula is in plaas aangestel as minister van verdediging.

## Onderwys en persoonlike lewe 
Angula het 'n meestersgraad in onderwys van die Universiteit van Columbia ontvang. Hy is 'n lid van die Lutherse kerk.

## Verwysings
Theo-Ben Gurirab

**Theo-Ben Gurirab** (23 Januarie 1938 – 14 Julie 2018) was 'n Namibiese politikus wat tussen 2002 en 2005 as eerste minister van Namibië gedien het. Voorheen was hy tussen 1990 en 2002 minister van buitelandse sake en in daardie tyd was hy tussen 1999 en 2000 voorsitter van die Algemene Vergadering van die Verenigde Nasies. Hy was vanaf 2005 tot 2015 die speaker van die Nasionale Vergadering van Namibië.

## Vroeë lewe en opvoeding 
Gurirab is in Usakos in die Erongo-streek gebore.

## Politieke loopbaan 
Tydens sy ballingskap tussen 1962 en 1989 was hy mede-verteenwoordiger van die SWAPO-sending na die Verenigde Nasies en vanaf 1964 en 1972 die Verenigde State van Amerika asook tussen 1972 en 1986 destydse hoof van die SWAPO-sending na die Verenigde Nasies. Daarna was hy vanaf 1986 tot 1990 SWAPO se sekretaris van buitelandse sake. en die "sleutel-opsteller"

Terwyl hy as minister van buitelandse sake gedien het, is hy op 14 September 1999 verkies as die voorsitter van die Algemene Vergadering van die Verenigde Nasies; hierdie amp het hy tot September 2000 beklee.

Na aanleiding van die 2004-verkiesing is Gurirab op 20 Maart 2005 as Speaker van die Nasionale Vergadering aan die begin van die nuwe parlementêre termyn verkies.

Hy het die sesde hoogste aantal stemme (377) in die verkiesing tot die sentrale komitee van SWAPO by die party se kongres in Augustus 2002 verkry. Hy was weer een van die hoogste tellingskandidate in die verkiesing tot die Sentrale Komitee op SWAPO se kongres in November 2007.

Vanaf 2008 tot 2011 was Gurirab die president van die Inter-Parlementêre Unie (IPU), 'n internasionale organisasie van parlemente van soewereine state.

Gurirab is in die parlementêre verkiesing van November 2009 herkies tot die Nasionale Vergadering, waarin SWAPO 'n groot meerderheid van die setels behou het. Wanneer die LP hul sitplekke vir die nuwe parlementêre termyn op 19 Maart 2010 opgeneem het, het hulle eenparig Gurirab herkies tot sy pos as Speaker van die Nasionale Vergadering. Tydens sy toespraak op daardie geleentheid het Guiriab die belangrikheid van die grondwet beklemtoon: "As een van die skrywers, onder die langsdienende openbare amptenare en stigters van ons republiek, weet ek van die hoogste visie wat die grondwet maak voorsien vir Namibië, asook die belofte van nasionale eenheid, versoening, demokrasie, die oppergesag van die reg, menswaardigheid, sosio-ekonomiese bevryding en die verbintenis van die winste van ons lang en bitter stryd om bevryding en onafhanklikheid te beskerm."

## Toekennings 
* 1999: Doktorsgraad in reg *honoris causa*, Universiteit van Namibië.
* Orde van die Son Eerste Klaas.
* sedert 2002: Lid van die Internasionale Raoul Wallenberg Stigting.
* 2000: Ereprofessoraat van buitelandse sake, China se buitelandse sake Universiteit, Beijing. Gurirab was slegs die derde buitelander wat hierdie titel ontvang het.
* 2000: Stigterslid van die Olimpiese wapenstilstandsstigting in Athene.
* 2011: Erepresident van die IPU.

## Verwysings 
## Eksterne skakels
Rabindranath Tagore

**Rabindranath Tagore**, of **Thakur** (Kalkutta, 7 Mei 1861 – 7 Augustus 1941), was 'n beroemde digter, roman- en toneelskrywer. Hy was die eerste mens van Indië wat 'n Nobelprys gewen het.

## Familie 
duimnael|links|upright|Tagore en sy vrou in 1883.
Rabindranath Tagore is op 7 Mei 1861 tydens die Britse koloniale oorheersing van Indië in 'n ryk Brahmaanse familie gebore wat in Kalkutta gewoon het. Sy vader, Debendranath Tagore (1817–1905), was 'n tyd lank een van die leiers van die *Brahmo Samaj* (Vereniging van Godsoekers). Sy moeder, Sarada Devi, is dood toe hy nog jonk was. In 1883 is hy met Mrinalini Devi (gebore Bhabatarini) getroud wat toe slegs tien jaar oud was. Hulle het vyf kinders gehad, waarvan slegs een volwassenheid bereik het. Mrinalini is in 1902 oorlede. Tagore self is op 7 Augustus 1941 in Kalkutta oorlede.

## Letterkundige verdienste 
Tagore was 'n Bengaalse digter, filosoof, dramaturg, romanskrywer en mistikus wat sy roem veral aan sy gedigte te danke gehad het. Hy het sy eerste gedig op agtjarige ouderdom geskryf en sy eerste versameling gedigte in 1877 gepubliseer. Hy het sy eerste kortverhaal en dramas geskryf toe hy slegs 16 jaar oud was.

Tagore het 'n soort letterkunde geskep wat nader aan gesproke Bengaals was as dié van ander skrywers. Hoewel hy hoofsaaklik in Bengaals geskryf het, het hy baie van sy werk in Engels vertaal. Daarin kom kennis van beide Westerse en Indiese kulture tot uitdrukking.

In 1901 stig hy die Santi-Niketanskool in Bolpur, 180&nbsp;km van Kalkutta, wat later tot 'n universiteit gegroei het. Hy het baie oor sosiale en politieke onderwerpe geskryf en in sy wêreldbeskouing doelbewus gestreef na 'n harmonieuse verband tussen die Westerse en Oosterse filosofieë, godsdienste en kulture. As sulks het hy 'n belangrike rol in die bevryding van Indië gespeel.

duimnael|upright|Borsbeeld van Tagore in Leiden
Hy het in verskillende lande klas gegee en het Europa en Amerika gereeld besoek, veral nadat hy die Nobelprys vir Letterkunde in 1913 ontvang het. Tot sy werk behoort 'n treurspel met die Engelse titel, *The King of the Dark Chamber* (1910), en verskeie romans, waarvan *Gora* (1908) deur sommige as belangriker as Rudyard Kipling se skildering van die Indiese lewe in *Kim* (1901) beskou word.

Tagore bly egter veral bekend as 'n digter. Sy vertaling van sy eie *Gitanjali* (1909) het groot bewondering ontlok. In 1950 is sy gedig *Jana-Gana-Mana* (Engels: *Lord of the heart of the people*) getoonset en het dit die volkslied van Indië geword.

## Verwysings 
## Bronnelys 
* Roberts, Esther: Rabindranath Tagore. In: Lantern.Tydskrif vir Kennis en Kultuur. Jaargang 23, nr. 1, September 1973

## Eksterne skakels 
*
Radium

**Radium** is 'n chemiese element in die periodieke tabel met die simbool **Ra** en atoomgetal 88. Radium kom natuurlik net as vervalproduk van uraan voor en dit word in pikglans en karnotiet aangetref. Radium is in 1898 deur Marie Curie en Pierre Curie ontdek en eers in 1911 as metaal geïsoleer. Die metaal het vier natuurlike isotope.

*Sien ook :Kategorie:Verbindings van radium

## Radiochemie
Radium het vier natuurlike isotope en heelparty sintetiese.

## Bron 
* *Dokter in die huis*, Dr Jan van Elfen, 1993 

## Verwysings 
## Eksterne skakels 
* webelements.com: Radium
X-straal

duimnael|300px|'n X-straalfoto van 'n persoon se longe.

**X-strale** of **x-strale** is elektromagnetiese strale soortgelyk aan radio-, hitte- en ligstrale. Hulle het egter baie korter golflengtes en kan deur liggame of voorwerpe dring wat opaak (ligondeurdringbaar) is. X-strale dek die volgende gedeelte van die elektromagnetiese spektrum: 30&nbsp;EHz – 30&nbsp;PHz en golflengtes van 0,01&nbsp;nm – 10&nbsp;nm. Hulle het ’n energie van tussen 124&nbsp;eV en 124&nbsp;keV. 

Die term **röntgenstrale**, wat soms daarvoor gebruik word, is genoem na Wilhelm Röntgen, wat gewoonlik die krediet daarvoor kry dat hy dit ontdek het; hy het dit "X-strale" genoem om ’n onbekende soort straal aan te dui. 

## Gebruike 
X-strale met ’n hoë fotonenergie (bo 5-10&nbsp;keV; ’n golflengte onder 0,2-0,1&nbsp;nm) word "harde X-strale" genoem, en dié met ’n lae energie "sagte X-strale". Vanweë die deurdringingsvermoë van harde X-strale word hulle algemeen gebruik om die binnekant van voorwerpe te sien, byvoorbeeld in mediese radiografie en lughawesekuriteit. Die term "X-straal" word algemeen gebruik vir ’n radiografiese beeld asook vir die metode self. 

Omdat die golflengtes van harde X-strale soortgelyk is aan die grootte van atome, is hulle ook nuttig in die bepaling van kristalstrukture. Daarteenoor word sagte X-strale maklik in die lug geabsorbeer.

## Notas 
## Verwysings 
## Bronnelys 
* *Dokter in die huis*, dr. Jan van Elfen, 1993 

## Eksterne skakels 
* Radiografie: ’n gebreekte humerus
* Foto van ’n X-straalmasjien
* X-straalveiligheid
* ’n X-straalbuis-demonstrasie (animasie)
* "What is Radiology?", ’n eenvoudige les
* X-strale en kristalle
*
*15px Hierdie artikel is vertaal uit die Engelse Wikipedia
Radiografie

duimnael|X-straalfoto word van 'n persoon se knie geneem.

**Radiografie** is die neem van X-straalfotos om die interne vorm van 'n voorwerp te bekyk. Die persoon wat dit doen is 'n *radiografis* terwyl 'n *radioloog* 'n geneesheer is wat die x-straalfoto's analiseer.

## Geskiedenis 
Radiografie se oorsprong kan opgespoor word tot 8 November 1895, toe die Duitse fisika-professor Wilhelm Conrad Röntgen die X-straal ontdek het en opgemerk dat dit nie deur been of metaal kan deurgaan nie. Hy het die eerste Nobelprys vir fisika ontvang.

## Bron 
* *Dokter in die huis*, Dr Jan van Elfen, 1993 

## Verwysings 
## Eksterne skakels 
*
Basilikum

***Basilicum*** is 'n genus van plante in die Lamiaceae, die eerste keer beskryf in 1802. Dit bevat slegs een bekende spesie, ***Basilicum polystachyon***, inheems aan Afrika, Madagaskar, suidelike Asië (Saoedi-Arabië, Indië, China, Indo-China, Borneo, die Filippyne, ens.), Nieu-Guinee, Australië en verskeie eilande van die Stille Oseaan en die Indiese Oseaan.

Basilkruid is nie alleen 'n nuttige spesery nie, maar dit het ook 'n baie aangename vars geur, hoewel insekte dit uiters onaangenaam vind. In die lande waarin die plant inheems is, word takkies van die kruid dikwels in huise gehang om die vlieë weg te hou. Die naam basilikum is afgelei van die Griekse woord vir 'n koning, en dit toon dat hierdie plant reeds van die vroegste tye in paleise gebruik is. Basilkruid smaak net soos naeltjies.

## Bronne 
* KENNIS, 1980, , volume 4, bl. 779

## Verwysings
Origanum

***Origanum*** is 'n genus van kruidagtige meerjariges en bossies in die familie Lamiaceae, inheems aan Europa, Noord-Afrika, en groot dele van gematigde Asië, waar hulle gevind word in oop of bergagtige habitat. 'n Paar spesies is ook ingevoer na verspreide plekke in Noord-Amerika en ander gebiede.

Die plante het sterk aromatiese blare en groot buisvormige blomme met langdurige gekleurde skutblare. Die genus sluit die belangrike groep kruie in: marjoram en oregano.

Origanumspesies word gebruik as voedselplante deur die larwes van sommige *Lepidoptera* (vlinderspesies), insluitend *Coleophora albitarsella*.

## Verwysings 
## Eksterne skakels 
* 
*
Lys van effekte wat op die JSE verhandel

Hier volg 'n **lys van effekte wat op die JSE verhandel**. Die lys sluit die volgende instrumente in:
* Aandele
* Privaat- en staatseffekte

## Sien ook 
* JSE
Quetelet-professor

**Quetelet-professor** (**Q.p.**) is 'n aanwysing wat aan professors by Columbia-universiteit toegeken word. Dit is vernoem na Adolphe Quetelet, die Belgiese astronoom, wiskundige, statistikus, en sosioloog.

## Ontvangers 
Die aanwysing is aan die volgende persone toegeken:

* 1963-1971: Paul Lazarsfeld, Q.p. van sosiale wetenskap
* 1977-1988: Peter Blau, Q.p. van sosiologie
* 1989-2001: Jonathan Cole, Q.p. van sosiale wetenskap
* 2003-hede: Jeffrey Sachs, Q.p. van volhoubare ontwikkeling

## Verwysings
Richemont

**Compagnie Financière Richemont SA** is 'n Switserse moedermaatskappy wat in 1988 deur die Suid-Afrikaanse sakeman Johann Rupert gestig is. Die maatskappy, wat sy hoofkwartier in Bellevue in die Wes-Switserse kanton Genève het, besit verskeie luukse-produkte-maatskappye en -handelsmerke, waaronder A. Lange & Söhne, Azzedine Alaïa, Baume & Mercier, Cartier, Chloé, Dunhill, IWC Schaffhausen, Giampiero Bodino, Jaeger-LeCoultre, Lancel, Montblanc, Officine Panerai, Piaget, Peter Millar, Purdey, Roger Dubuis, Vacheron Constantin, en Van Cleef & Arpels. Deur middel van hierdie dogtermaatskappye ontwerp, produseer, versprei, en verkoop Richemont juwele, horlosies, leerprodukte, skryfinstrumente, wapens, klere, en bykomstighede. Dit is die tweede grootste onderneming in dié bedryf na die Franse LVMH. Richemont word openbaar onder die simbool CFR op die Switserse aandelebeurs (SIX) en op die JSE in Suid-Afrika verhandel.

In November 2012 was Richemont volgens beurswaarde die sesde grootste maatskappy op die SIX.

## Verwysings 
## Eksterne skakels 
* Amptelike webwerf
Depositobewys

'n **Depositobewys** is 'n verhandelbare instrument wat deur 'n bank uitgereik word om 'n buitelandse maatskappy se genoteerde effekte te verteenwoordig. Die depositobewyse verhandel op 'n plaaslike effektebeurs, maar die onderliggende aandele word deur die buitelandse bank besit. Depositobewyse bemoontlik buitelandse belegging deurdat beleggers nie geld buite die land hoef te neem nie.

Depositobewyse wat in die Verenigde State gelys en verhandel word, is "Amerikaanse Depositobewyse" (ADRs). Europese banke reik "Europese Depositobewyse" (EDRs) uit, en ander banke ruik "Globale Depositobewyse" (GDRs) uit.

## Verwysings
Café Riche, Pretoria

duimnael|300px|Café Riche

**Café Riche** is op die hoek van Parlement- en WF Nkomostraat, langs Kerkplein in Pretoria geleë. Die gebou is in 1904 deur die Nederlandse argitek Frans Soff ontwerp en in 1905 gebou. Soff het ook die Vrouemonument in Bloemfontein saam met Anton van Wouw ontwerp.

Die gebou het oorspronklik bekend gestaan as die Investmentgebou, maar as gevolg van Café Riche se gewildheid het die gebou se vorige naam vergete geraak. Café Riche is een van die oudste restaurante in Pretoria.

Die gebou is ontwerp in die Art Nouveau-styl wat tussen 1894 en 1914 in Europa gewild was. Die klip-uil op die betonvoetstuk, asook die kunswerk van 'Mercurius', is albei deur Anton van Wouw ontwerp.

Die vensterrame en deure het van die Toringkerk, die tweede en laaste kerk in Kerkplein wat 'n toring gehad het, gekom.

Café Riche is as 'n Provinsiale Erfenisterrein verklaar en word ingevolge Artikel 34 van die Wet op Nasionale Erfenishulpbronne (Wet 25 van 1999) beskerm, aangesien dit ouer as 60 jaar is.

## Waterprobleem 
In September 2015 was daar sprake van die moontlike sluiting van Café Riche wat verband gehou het met die gebou se kelderkantore wat al meer as vyf jaar lank onder water was, omdat storm- en rioolwater as gevolg van stukkende pype daar ingespoel en opdam het. Die gebou, wat aan die Gautengse Departement van Infrastruktuurontwikkeling behoort, se fondamente het skade gely. Nuwe pompe is onder in die gebou geïnstalleer om die water uit te pomp, maar dit is ondertussen gesteel.

## Fotogalery 

Cafe Riche Church Square Pretoria 027.jpg|Kunswerk van 'Mercurius'
Cafe Riche Church Square Pretoria 029.jpg|Die klip-uil
Cafe Riche night.JPG|Café Riche in die nag
The Entrance to Cafe Riche.jpg|Ingang
Cafe Riche Church Square Pretoria 020.jpg|Binnekant

## Bronne 
* Reserve Investment Building & Cafe Riche www.artefacts.co.za; *URL besoek op 11 Januarie 2015*

## Verwysings
BlackBerry Limited

duimnael|300px|BlackBerry se hoofkantoor

**BlackBerry Limited**, voorheen bekend as **Research In Motion Limited** (RIM), is 'n Kanadese telekommunikasie- en draadlose toerustingmaatskappy, wat aan die algemene publiek bekend is as die ontwikkelaar van BlackBerry-slimfone en -tablette, maar ook wêreldwyd bekend as 'n verskaffer van veilige en hoëtrou sagteware vir industriële toepassings en mobiele aparatuurbestuur. BlackBerry se sagteware en hardeware produkte word wêreldwyd deur verskeie regerings se agentskappe en deur motorvervaardigers en industriële aanlegte gebruik, baie van hierdie aktiwiteite is weggesteek uit die publiek se oog.

Die maatskappy se hoofkwartier is in Waterloo, Ontario, Kanada. Dit is gestig deur Mike Lazaridis, wat tot 22 Januarie 2012 as mede-uitvoerende hoof saam met Jim Balsillie gedien het; van November 2013 het Saad die nuwe titel van "Leierdirekteur en voorsitter van Vergoeding" aanvaar. In November 2013 het John S. Chen oorgeneem as uitvoerende hoof. Sy strategie is om vervaardiging te subkontrakteer aan Foxconn, en self te fokus op sagtewaretegnologie.

## Verwysings
Waterpokkies

**Waterpokkies** is 'n aansteeklike kindersiekte en word deur 'n virus veroorsaak. Een aanval besorg met enkele uitsonderings lewenslange immuniteit.

duimnael|'n Blasie op die vel in die vroeë stadium.

Die siekte lei tot 'n kenmerkende veluitslag wat klein, jeukerige blasies vorm. Dit begin gewoonlik op die bors, rug, en die gesig wat dan versprei na die res van die liggaam. Ander simptome kan koors, moegheid en hoofpyn insluit. Simptome duur gewoonlik vyf tot sewe dae. Komplikasies kan soms longontsteking, ontsteking van die brein en bakteriese velinfeksies insluit. Die siekte is dikwels meer ernstig by volwassenes as by kinders. Simptome begin 10 tot 21 dae na blootstelling aan die virus.

## Geskiedenis en epidemiologie 
Waterpokkies kom in alle dele van die wêreld voor. Voor roetine-immunisering was die aantal gevalle wat elke jaar voorkom, gelyk aan die aantal mense wat gebore is. Sedert immunisering het die aantal infeksies in die Verenigde State afgeneem met byna 90%. Sterftes vind plaas in ongeveer 1 per 60 000 gevalle. Waterpokkies is nie geskei van pokke tot die laat 19de eeu nie.

## Bron 
* *Dokter in die huis*, Dr Jan van Elfen, 1993 

## Verwysings 
## Eksterne skakels 
*
Petroleumjellie

duimnael|Petroleumjellie

**Petroleumjellie** is vetterige, glibberige stof wat uit petroleum verkry word. Daar word ook daarna verwys as petrolatum of geel of wit sagte paraffien. Dit word wyd bemark onder die handelsnaam *Vaseline*. Dit het vele gebruike en word as basis vir baie soorte salwe, as wondbedekking of as smeermiddel vir droë vel gebruik.

## Bron 
* *Dokter in die huis*, Dr Jan van Elfen, 1993
Nissan EXA

Die **Pulsar EXA** was in Noord-Amerika bekend as die Pulsar NX en deel baie van sy dele met die Nissan Pulsar. Hierdie weergawe van die Pulsar NX was beskikbaar van 1983-1986 en het met óf die E15ET-brandstofinspuiting turboenjin of die natuurlik-geaspireerde E16S vergasserenjin uitgekom. 

Die Pulsar EXA was die gevolg van 'n suksesvolle strategie wat Nissan in Japan gevolg het om die ekonomiese Nissan Sunny as 'n bekostigbare, jeug-georiënteerde tweedeur-koepee te bemark. Dít was reeds gedemonstreer deur die Nissan Sunny Coupe fastback wat aangebied is sedert die Sunny se bekendstelling in 1966. Die Pulsar was 'n tydgenoot van die Nissan Sunny, maar is bemark deur ander Japannese Nissan-handelaars, genoem Nissan Cherry Store. Die Pulsar EXA het dus gevolg in die tradisie van die Nissan Sunny Coupe.
Manto Tshabalala-Msimang

'''Mantombazana 'Manto' Edmie Tshabalala-Msimang**, née **Mali''', (9 Oktober 1940 – 16 Desember 2009), was 'n Suid-Afrikaanse politikus. Sy was adjunkminister van justisie tussen 1996 en 1999 en het omstrede gedien as minister van gesondheid tussen 1999 en 2008 onder president Thabo Mbeki. Sy het ook as minister in die presidensie gedien onder president Kgalema Motlanthe vanaf September 2008 tot Mei 2009.

Haar onwetenskaplike klem op die behandeling van Suid-Afrika se Vigs-epidemie, wat volgens haar maklik bereikbaar sou wees deur die gebruik van groente soos knoffel en beet, eerder as met teenretrovirale medisyne, het gelei tot plaaslike en internasionale kritiek. Daar word beweer dat hierdie beleid direk gelei het tot die dood van meer as 300&nbsp;000 Suid-Afrikaners wat geïnfekteer was.

## Sien ook 
* MIV/vigs in Suid-Afrika

## Verwysings 
## Eksterne skakels 
* Manto vervang deur Barbara Hogan 
* Tshabalala-Msimang se CV 
* Demokratiese Alliansie-webwerf oor Tshabalala-Msimang se mislukkinge
* Sack Manto , 'n Suid-Afrikaanse inisiatief om die minister plig te verdryf
* Tagtig wetenskaplikes veroordeel Suid-Afrika se vigsbeleid
* Vigskundiges veroordeel Suid-Afrikaanse minister
* Transkripsie van die radio-onderhoud met Tshabalala-Msimang en vraag wat MIV/vigs veroorsaak

In haar eie woorde:
* Die Minister se aanbieding van die gesondheidsfondsbegroting vir 2005 
* Parlementêre Media Inligtingstuk, Februarie 2005
Toyota Prius

Die **Toyota Prius** is 'n volle hibriede elektriese middel-grootte luikrug, voorheen 'n kompakte sedan ontwikkel en vervaardig deur Toyota. Die Kaliforniese Air Resources Board reken die Prius as een van die skoonste voertuie in die Verenigde State van Amerika gebaseer op rookmisvormende uitset.

Die Prius is eerste verkoop in Japan in 1997, en was beskikbaar by al vier Toyota Japan handelaars, wat dit die eerste massa-geproduseerde hibriedvoertuig maak. Dit is daarna wêreldwyd vrygestel in 2000. Die Prius word in byna 80 lande en streke verkoop, met sy grootste mark dié van Japan en die Verenigde State van Amerika.

Wêreldwye gesamentlike Prius verkope bereik die 1 miljoenmerk in Mei 2008,  2 000 000 in September 2010, en die 3 miljoen kerf in Junie 2013.  In Japan bereik dit die 1 miljoen-merk in Augustus 2011.

## Verwysings
Yann Tiersen

**Yann Tiersen** (gebore 23 Junie 1970) is 'n musikant. Sy musikale loopbaan is verdeel tussen studio-albums, film-klankbane en samewerking met ander kunstenaars. Sy musiek behels 'n groot verskeidenheid van instrumente: hoofsaaklik die kitaar, sintetiseerder of viool saam met instrumente soos die melodica, xilofoon, speelgoed klavier, klawesimbel, trekklavier en tikmasjien.
Yanni

**Yiannis Chryssomallis** (Grieks: Γιάννης Χρυσομάλλης, Giannis Chrysomállis; gebore 14 November 1954), professioneel bekend as **Yanni** (/ jɑːni / yah-nee), is 'n Griekse pianis, klawerbordspeler, komponis en musiekvervaardiger wat die grootste gedeelte van sy volwasse lewe in die Verenigde State van Amerika spandeer het.

Hy het Grammy-nominasies vir sy album "Dare to Dream" in 1992 en in 1993 vir die opvolger "In My Time". Sy deurbraak het gekom met die sukses van die uitgawe van "Yanni Live at the Acropolis". Sedertdien het hy vir meer as 20 miljoen mense in meer as 20 lande regoor die wêreld opgevoer. Hy het wêreldwyd meer as 35 platinum en goue albums verkry met die verkoop van meer as 20 miljoen albums. Sy komposisies  word gebruik in televisie-uitsendings van die Olimpiese Spele sedert 1988 en sy musiek is wyd gebruik word in televisieprogramme en by sportbyeenkomste.

## Diskografie 

**Studioalbums:**
* 1984 Optimystique
* 1986 Keys to Imagination
* 1987 Out of Silence
* 1988 Chameleon Days
* 1989 Niki Nana
* 1990 Reflections of Passion
* 1991 In Celebration of Life
* 1992 Dare to Dream
* 1993 In My Time
* 2000 If I Could Tell You
* 2003 Ethnicity
* 2009 Yanni Voices en Yanni Voces (Spaanse weergawe)
* 2010 Yanni Mexicanisimo
* 2011 Truth of Touch

**Videografie:**
* 1994 Yanni Live at the Acropolis
* 1995 Yanni Live at Royal Albert Hall
* 1996 Yanni One on One
* 1997 Tribute
* 2006 Yanni Live! The Concert Event
* 2009 Yanni Voices
* 2009 Yanni Voces
* 2012 Yanni Live at El Morro

**Klankbane:**
* 1988 Steal the Sky
* 1988 Heart of Midnight
* 1989 I Love You Perfect
* 1990 She'LL Take Romance
* 1990 When You Remember Me
* 1990 Children of the Bride
* 1994 Hua qi Shao Lin

**Samestellings**
* 1992 Romantic Moments, BMG
* 1994 A Collection of Romantic Themes, Private Music
* 1997 Devotion (The Best of Yanni), Private Music
* 1997 Port of Mystery, Windham Hill
* 1997 In The Mirror, Private Music
* 1997 Nightbird, Unison
* 1999 Someday, Unison
* 1999 The Private Years, Private Music
* 1999 Love Songs, RCA Victor
* 1999 Winter Light
* 2000 Snowfall
* 2000 The Very Best of Yanni (2000-10), Windham Hill Records, RCA Victor
* 2003 Ultimate Yanni

## Eksterne Skakels 
http://www.yanni.com/
David Foster

**David Walter Foster**, OC, OBC (gebore op 1 November 1949), is 'n Kanadese musikant, musiekvervaardiger, komponis, liedjieskrywer en verwerker. Hy het vir suksesvolle musikale kunstenaars vervaardig, soos Andrea Bocelli, Toni Braxton, Chicago, Céline Dion, Jackie Evancho, Whitney Houston, Jennifer Lopez, Rod Stewart, Barbra Streisand, Westlife en vele ander. Foster het 16 Grammy-toekennings van 47 nominasies ontvang. Hy is tans die voorsitter van Verve Music Group.